Keywords

Summary



Keywords

Riigiabi – Mõiste – Meetme valikuline iseloom – Teatud lennujaama tasumäärad – Tasumäärad, mida kohaldatakse üksnes seda lennujaama kasutavatele lennuettevõtjatele – Ebapiisav kriteerium järeldamaks, et need tasumäärad on valikulised

(ELTL artikkel 107)

Summary

ELTL artikli 107 lõikest 1 tuleneva riigiabi mõiste oluline tunnus on valikulisus. Nimelt on vastavalt sellele artiklile keelatud anda abi, mis „soodustab teatud ettevõtjaid või teatud kaupade tootmist”, see tähendab valikulist abi. Seetõttu ei kujuta eelised, mis tulenevad üldkohaldatavast meetmest, mida kohaldatakse vahet tegemata kõigi ettevõtjate suhtes, endast riigiabi selle artikli tähenduses.

Riikliku meetme valikulisuse kindlakstegemiseks tuleb uurida, kas see meede annab konkreetses õigussüsteemis teatud ettevõtjatele eelise võrreldes teiste ettevõtjatega, kes on samas õiguslikus ja faktilises olukorras.

Riigiabi mõiste ei hõlma aga riiklikke meetmeid, millega kehtestatakse ettevõtjate erinev kohtlemine, ja seega a priori valikulisi meetmeid, kui selline erinev kohtlemine tuleneb selle süsteemi olemusest või ülesehitusest, mille hulka need meetmed kuuluvad.

Selles osas olgu märgitud, et avalik-õigusliku isiku poolt teatud sektoris konkreetse asja või teenuse kasutamiseks kehtestatud tasumäärade võimaliku valikulisuse hindamiseks tuleb muu hulgas arvesse võtta kõiki ettevõtjaid, kes kasutavad või võivad kasutada asjaomast asja või teenust, ja hinnata kas üksnes mõned neist saavad või võivad saada kasu võimalikust eelisest. Nende ettevõtjate olukord, kes ei soovi või ei saa asjaomast asja või teenust kasutada, ei ole eelise olemasolu hindamisel otseselt asjakohane. Teiste sõnadega, avalik-õigusliku isiku poolt teatud sektoris kättesaadavaks tehtud konkreetse asja või teenuse kasutamiseks kehtestatud tasumäärade valikulisust hinnates saab lähtuda üksnes asjaomase üksuse olemasolevatest või võimalikest klientidest ja asjaomasest konkreetsest asjast või teenusest ning mitte lähtuda selle sektori muude ettevõtjate klientidest, kellele on kättesaadavaks tehtud samasugused asjad või teenused. Kui kõiki avalik-õigusliku isiku kohaldatavaid teatud asja või teenuse kasutamise eest kehtestatud mittediskrimineerivaid tasumäärasid peetaks valikuliseks, siis tooks see kaasa ELTL artikli 107 lõikes 1 kasutatud „teatud ettevõtjate või teatud kaupade tootmist soodustava“ abi mõiste liigse laiendamise. Selleks et avalik-õigusliku isiku poolt konkreetsete asjade tarnimiseks või teenuste osutamiseks antud võimalik eelis soodustaks teatud ettevõtjaid, on lisaks vajalik, et kõik seda asja või teenust kasutavad või kasutada soovivad ettevõtjad ei saa või ei või saada asjaomase üksuse käest asjaomasel juhul sellist eelist.

Sellise tühistamishagi raames, mis on esitatud komisjoni otsuse peale algatada ELTL artikli 108 lõikega 2 ette nähtud ametlik uurimismenetlus erinevate teatud lennujaama puudutavate meetmete suhtes ja eelkõige selle lennujaama tasumäärade suhtes, ei ole seega üksnes asjaolu, et neid tasumäärasid kohaldatakse ainult seda lennujaama kasutavatele lennuettevõtjatele, asjaomane põhjus järeldamaks, et need tasumäärad on valikulised.

(vt punktid 44–46, 53 ja 54)